Amerikaanse regering weer oop ná ooreenkomsPres. Donald Trump. Foto: AP Photo/Alex Brandon Die drie dae lange sluiting van die Amerikaanse regering het Maandag tot ŉ einde gekom toe Demokrate ingestem het om staat te maak op Mitch McConnell, die leier van die senaat, se woord. Wetgewers het ooreengekom om die regering tot 8 Februarie te finansier ná McConnell onderneem het om dán die status van “dromers”, immigrante wat onwettig as kinders in die land ingebring is, te bespreek. McConnell het in ŉ toespraak met noukeurig gekose woorde gesê dit is sy bedoeling om aandag te gee aan die “dreamer”-kwessie. Hy het nie ŉ spesifieke belofte rondom die kwessie gemaak nie en het ook bygevoeg dat hy nie enigiets sou aanbied indien die regering weer tot stilstand gedwing word nie. “Ek is bly dat Demokrate in die kongres tot hul sinne gekom het,” het pres. Donald Trump in ŉ verklaring gesê. Trump het Maandagaand die tydelike finansieringswetsontwerp onderteken. Trump het onderneem om te werk aan ŉ oplossing vir die probleem van “baie onregverdige onwettige immigrasie”. Nie alle Demokrate was egter gelukkig met die uitkoms nie. Ander het gesê hulle het onrustig geraak oor die voortslepende sluiting met min optimisme om dié dooiepunt in die komende dae op te los. Liberale aktiviste het kort na die aankondiging die ooreenkoms veroordeel. Die invloed van die sluiting wat Vrydagaand om middernag begin het, was minimaal. Dit het grootliks net groot onsekerheid vir duisende federale werkers geskep in terme van wat die week sou inhou, maar het uiteindelik slegs werksaamhede Maandag beïnvloed. Maroela Media het vroeër berig die senaat sou Sondag om middernag stem om tydelike regeringsfinansiering beskikbaar te maak wat duisende federale werknemers sou toelaat om terug te keer werk toe. Finansiering vir federale agentskappe is Vrydag om middernag beëindig omdat geen ooreenkoms bereik kon word nie.